Diari Oficial de la Generalitat Valenciana


Sumari del DOGV 9941, del 20-09-2024 (2024/9631)

RESOLUCIÓ de 19 de setembre de 2024, de la Presidència, per la qual es convoquen les ajudes del programa «Viatja +65 Comunitat Valenciana» per a 2024, per a incentivar la demanda de servicis turístics en temporada baixa.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9941

Data del DOGV
:   20-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9631

CVE
:   WLGL-P-6783-3849

Data del document
:   19-09-2024

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública
    * turisme

El turisme, que a la Comunitat Valenciana s’erigeix en un sector estratègic per a l’economia de la Comunitat Valenciana (el 15,5 % del PIB regional i el 15,9 % del total de l’ocupació sobre la base de l’últim Estudi de l’Impacte Econòmic del Turisme, IMPACTUR CV presentat en 2022), està sotmés, no obstant això, a una forta estacionalitat; mentres que en període estival (mesos de juliol, agost i setembre de 2022) es concentren en un 48 % de les pernoctacions en establiments hotelers i un 53 % de les pernoctacions en allotjament extrahoteler, en períodes de temporada baixa (octubre, novembre i desembre de 2022) les pernoctacions gaire arriben al 20 % de les pernoctacions en establiments hotelers, i un 18 % en allotjament extrahoteler.

Eixa circumstància genera una certa inestabilitat tant en l’ocupació com en les empreses del sector, cosa que dificulta la qualificació i la sostenibilitat d’estes. És per això que la consecució de la desestacionalització ha de ser un objectiu prioritari per a Turisme Comunitat Valenciana, motiu pel qual els programes d’incentiu dels viatges turístics en temporada baixa han de ser una prioritat.

En este sentit, els mercats de proximitat resulten molt atractius per a promoure els programes per a la desestacionalització. Així, el mercat nacional i, principalment, el de la Comunitat poden ser el segment objectiu adequat per a promocionar la política d’incentius als viatges en períodes de baixa ocupació.

Pel que fa al mercat turístic nacional, l’anàlisi dels viatges dels turistes residents a Espanya mostra per a la Comunitat Valenciana un volum de demanda en 2023 de 75.500.733 turistes, el 48,4 % dels quals correspon a persones residents a la Comunitat Valenciana, fet que corrobora la gran importància que té este segment de demanda per a l’economia i l’ocupació turística regional.

No obstant això, cal definir d’una manera precisa els perfils socials adequats per a aplicar esta política d’incentius, ja que per les característiques del mercat laboral, i l’entorn social, facilitar els viatges en temporada baixa, i que arriben a tots els dies de la setmana (i no només al cap de setmana), requereix optar per potenciar els desplaçaments entre aquells segments socials amb més disponibilitat per al viatge en estos períodes, característica que es dona especialment en la població de 65 anys i més.

En resum, l’entorn social condiciona el desenvolupament de l’activitat turística i dificulta l’enfortiment de les empreses i de l’ocupació relacionada amb el turisme, motiu pel qual l’impuls de polítiques que incentiven el viatge de segments de població amb disponibilitat per a realitzar desplaçaments en temporada baixa pot suposar la reactivació del sector i garantia d’una ocupació estable i de més qualitat. És per això que a través d’esta resolució es proposa la posada en marxa del programa «Viatja+65 Comunitat Valenciana», programa d’incentiu dels viatges turístics en els períodes de menys activitat turística, dirigit a la població de 65 anys i més.

Estes ajudes estaran subjectes al règim de concurrència competitiva; l’orde de formalització de la sol·licitud serà l’únic criteri d’atorgament de les ajudes, fins a esgotar la dotació pressupostària disponible, d’acord amb el que s’estableix en l’article 163 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, LHPS).

La Llei 15/2018, de 7 de juny, de la Generalitat, de Turisme, Oci i Hospitalitat de la Comunitat Valenciana, marca com a objectiu destacat de la política turística el de fomentar la sostenibilitat social, ambiental i el desenvolupament local mitjançant la desestacionalització, i insisteix en l’article 4, entre altres aspectes, que la política turística del Consell s’orientarà a millorar, diversificar i potenciar l’oferta turística de la Comunitat Valenciana; a incrementar la seua qualitat, rendibilitat socioeconòmica i competitivitat; procurar el benestar de les persones residents i de les persones usuàries de servicis turístics, així com fomentar la sostenibilitat social, ambiental, el desenrotllament local mitjançant la diversificació i la desestacionalització. Amb esta base, l’article 36, apartat 4, de la llei mencionada estableix que l’acció d’impuls del turisme seguirà, entre d’altres, l’objectiu de diversificar, segmentar i desestacionalitzar l’oferta turística.

En esta mateixa línia, el Decret 7/2020, de 17 de gener, del Consell, de regulació dels òrgans per a la coordinació de l’acció turística i de l’organisme públic per a la gestió de la política turística, estableix, en l’article 21, apartat 1, que entre les funcions atribuïdes a Turisme Comunitat Valenciana està la d’elaborar programes d’actuació, en col·laboració amb els agents socials, a favor de l’economia turística i el creixement de l’ocupació en el sector turístic.

Estes ajudes es convoquen d’acord amb el Decret 4/2017, de 31 de març, del president de la Generalitat, pel qual s’aproven les bases reguladores de les ajudes dirigides al turisme de la Comunitat Valenciana (DOGV 8014, 04.04.2017), modificat pel Decret 6/2023, de 26 d’abril, del president de la Generalitat (DOGV 9588, 04.05.2023).

En exercici de les facultats assignades pel Decret 7/2020, de 17 de gener, del Consell, de regulació dels òrgans per a la coordinació de l’acció turística i de l’organisme públic per a la gestió de la política turística, i vista la proposta del director de Turisme Comunitat Valenciana i de conformitat amb esta,

RESOLC

*Article 1. Objectiu i àmbit*

1. L’objectiu d’esta resolució és la convocatòria de concessió de les ajudes del programa «Viatja+65 Comunitat Valenciana» 2024 (d’ara en avant, el programa).

2. El programa consisteix en incentius a la demanda interna, a persones majors de 65 anys residents a la Comunitat Valenciana, de servicis turístics prestats en períodes de temporada baixa, i buscar amb això fer front a un problema estructural del sector com és l’estacionalitat.

3. La vigència de totes les actuacions vinculades al programa comprendrà des de les 9:00 hores del 23 de setembre de 2024 en el qual s'iniciarà el període d'inscripció, fins a les 23:59 hores del 20 de desembre de 2024, data en la qual finalitzarà el període de prestació dels serveis turístics que s'haurà iniciat el 14 d'octubre.

*Article 2. Termini d’inscripció en el programa, publicació i procediment de concessió d’ajudes*

1. S’establix un únic termini ininterromput d’inscripció en el programa, que s’inicia a les 09:00 hores del 23 de setembre de 2024 i conclou a les 23.59 hores del 27 de novembre de 2024. La inscripció en el programa es realitzarà únicament a través del tràmit telemàtic de la plataforma de tramitació electrònica de la Generalitat i d’acord amb els requisits que s’establixen en esta resolució. Es consideraran inadmeses les sol·licituds que es presenten abans d’este dia i hora, de la mateixa manera que les sol·licituds que es presenten per altres mitjans diferents del tràmit telemàtic habilitat a este efecte.

2. El text íntegre d’esta resolució, es publicarà en el *Diari Oficial de la Generalitat Valenciana*, i es remetrà a la Base de dades nacional de subvencions.

3. El procediment de concessió d’estes ajudes és el de tramitació en règim de concurrència competitiva, d’acord amb el que s’establix en l’article 164, de l’LHPS; l’únic criteri d’atorgament és l’orde de formalització de la sol·licitud, fins a esgotar la dotació pressupostària disponible.

*Article 3. Persones beneficiàries*

1. Podran ser persones beneficiàries d’estes ajudes les persones físiques majors de 65 anys que estiguen al corrent de les seues obligacions tributàries i davant la Seguretat Social, que es troben empadronades en un municipi de la Comunitat Valenciana i, a més, sol·liciten la inscripció en el programa dins del període comprés en l’article 2.1 d’esta resolució, i formalitzen la seua reserva pels servicis turístics objecte de l’ajuda dins del termini de 10 dies hàbils a partir de l’endemà de la comunicació del codi promocional del programa, enviada a l’adreça de correu electrònic indicada a este efecte per la persona sol·licitant o el seu representant.

2. Cada persona física únicament podrà ser beneficiària d’una ajuda dins del període de vigència del programa, fixat en l’article 1.3 d’esta resolució.

3. La persona beneficiària d’una ajuda haurà de complir els requisits d’accés al programa, des de la presentació de la sol·licitud d’inscripció en este fins al moment de l’abonament material per Turisme Comunitat Valenciana de l’ajuda atorgada.

4. La persona beneficiària podrà viatjar acompanyada per una persona, amb qui es podrà allotjar en habitació doble.

Article 4. Sol·licitud d’inscripció de les persones usuàries en el programa

1. La sol·licitud d’inscripció es presentarà de manera exclusivament telemàtica en la seu electrònica de la Generalitat, a través del tràmit telemàtic creat a este efecte. A més, en la pàgina web del programa «Viatja+65 Comunitat Valenciana» 2024 (<https://viatjames65.gva.es>) estarà disponible també la informació de la tramitació del programa sobre estes ajudes i s’habilitarà un accés a la seu electrònica de GVA per a la tramitació electrònica de la sol·licitud d’inscripció.

La sol·licitud d’inscripció es farà mitjançant els dos passos següents:

a) Pas 1: sol·licitud de cita prèvia per a realitzar la sol·licitud d’inscripció (no és necessària la firma electrònica).

Per a sol·licitar l’assignació d’un interval de temps dins del qual realitzar la sol·licitud d’inscripció s’accedirà al tràmit telemàtic «Cita prèvia per a la inscripció en el programa «Viatja+65 Comunitat Valenciana» 2024», dins del període establit en l’article 2.1 d’esta resolució. En este pas, només s’haurà d’introduir la identificació de la persona sol·licitant de l’ajuda (no del seu representant), un correu electrònic i un telèfon de contacte. El sistema informarà de l’interval de temps assignat per a fer la inscripció.

b) Tràmit 2: realització de la sol·licitud d’inscripció (és necessari tindre certificat i firma electrònics).

Dins de l’interval de temps assignat, s’accedirà al tràmit telemàtic «Inscripció en el programa «Viatja+65 Comunitat Valenciana» 2024», per mitjà del qual es presentarà el formulari d’inscripció en el programa, així com el certificat d’empadronament que acredite que la persona sol·licitant es troba empadronada en un municipi de la Comunitat Valenciana i, si és el cas, el formulari acreditatiu de la representació atorgada per la persona sol·licitant per la realització per medis telemàtics de la inscripció al programa a l’establiment d’allotjament turístic o l’agència de viatges dels adherits al programa amb el qual formalitza la seua reserva de servicis turístics que s’han de subvencionar, o a favor d’una tercera persona.

2. El tràmit de sol·licitud d’inscripció el podrà fer la persona sol·licitant interessada, directament o mitjançant el seu representant; en este cas, haurà d’omplir i aportar el formulari acreditatiu de la representació atorgada per la persona sol·licitant per a la realització per medis telemàtics de la inscripció al programa a l’establiment d’allotjament turístic o l’agència de viatges dels adherits amb què formalitza la reserva de servicis turístics objecte de subvenció, o a favor d’una tercera persona.

3. Els sistemes d’identificació i firma acceptats en la seu electrònica de la Generalitat poden comprovar-se en l’enllaç web següent; els certificats admesos s’ajustaran a la Llei 15/2014, de 16 de setembre, de racionalització del sector públic i altres mesures de reforma administrativa:

<https://sede.gva.es/va/sistemes-d-identificacio-i-signatura-acceptats>

4. Quan el tràmit de sol·licitud d’inscripció es faça per mitjà d’un establiment d’allotjament turístic o agència de viatges adherits al programa, la persona interessada haurà de formalitzar la sol·licitud d’ajuda en este mateix establiment o agència de viatges.

5. La persona sol·licitant, amb l'emplenament del formulari d'inscripció, declararà responsablement que compleix amb els requisits i obligacions establits en esta resolució, així com indicarà si autoritza o no a Turisme Comunitat Valenciana a l'ús de les dades contingudes en la inscripció per al desenvolupament d'accions de fidelització empreses per este ens.

6. La formalització de la inscripció es produirà amb l’admissió d’esta, per Turisme Comunitat Valenciana, sense perjuí que es puguen efectuar les comprovacions oportunes per part d’esta entitat, quant al compliment dels requisits establits per a l’obtenció de l’ajuda.

7. La inscripció, que es podrà realitzar durant el període establit per a fer-ho en l’article 2.1 d’esta resolució, comportarà l’acceptació incondicionada i el compromís de compliment d’esta convocatòria i de la resta d’instruccions que es dicten en el desplegament d’esta.

8. Una vegada efectuada la inscripció, s’assignarà un codi promocional a la persona sol·licitant amb el qual es queda confirmada la inscripció en el programa i que habilita per a fer les gestions necessàries per a sol·licitar la concessió de l’ajuda. Si no s’obté codi promocional, la persona sol·licitant quedarà en llista d’espera i se li assignarà el número que així corresponga, que determinarà el seu torn en la llista d’espera referida durant tota la vigència del programa.

9. La inscripció en el programa no és la sol·licitud de l’ajuda. Per a sol·licitar l’ajuda s’haurà de formalitzar una reserva en un establiment d’allotjament turístic o en una agència de viatges adherits al programa, en el termini màxim de 10 dies hàbils a partir de l’endemà de la comunicació per correu electrònic, a la persona interessada o el seu representant, de l’assignació del codi promocional. En el cas que no es formalitze una reserva en el termini assenyalat, la inscripció al programa quedarà anul·lada; la persona interessada podrà realitzar de nou la seua inscripció en els termes exposats en l’apartat 1 d’este article.

10. En cas que per falta de consignació pressupostària o a causa del nombre elevat d’inscripcions realitzades la persona interessada no reba un codi promocional, es procedirà de la manera següent:

a) La seua inscripció queda inclosa en la llista d’espera del programa.

b) Si hi ha crèdit pressupostari, i una vegada el sistema informàtic del programa li assigne un codi promocional, haurà de formalitzar una reserva segons el que s’estableix en l’apartat 9 d’este article.

11. La reserva de servicis turístics objecte de subvenció s’haurà de formalitzar dins del termini màxim establit en l’apartat 9 d’este article. Així mateix, és obligatori que els servicis turístics objecte de subvenció siguen consumits dins del període establit en l’article 7.3 d’esta resolució, per al qual s’ha assignat el codi promocional.

12. Només en el cas que, una vegada obtingut un codi promocional, este haguera caducat per no haver formalitzat reserva d’allotjament en el termini assenyalat, la persona interessada es podrà tornar a inscriure en el programa, marcant la seua posició en la llista d’espera en el moment de presentació de la nova sol·licitud d’inscripció, d’acord amb el que es disposa en l’apartat 1 d’este article.

*Article 5. Adhesió d’allotjaments turístics i agències de viatges al programa*

1. Es podran adherir al programa:

a) Titulars d’agències de viatges inscrites en el Registre de turisme de la Comunitat Valenciana.

b) Titulars d’establiments d’allotjaments turístics inscrits en el Registre de turisme de la Comunitat Valenciana, per a la qual cosa s’ha de correspondre a alguna de les modalitats següents: establiments hotelers, blocs i conjunts d’apartaments turístics, càmpings, cases rurals, albergs i empreses gestores de vivendes d’ús turístic.

2. La sol·licitud d’adhesió al programa es farà de manera telemàtica i a través de l’enllaç disponible a este efecte en la direcció web <https://viatjames65.gva.es.>

3. La formalització d’esta adhesió es produirà amb l’admissió d’esta per Turisme Comunitat Valenciana, una vegada verificat el que s’establix en l’apartat 1 d’este article.

4. La sol·licitud d’adhesió podrà sol·licitar-se des de la publicació al DOGV d’esta resolució.

5. La presentació de la sol·licitud d’adhesió comporta l’acceptació incondicionada i el compromís de compliment d’esta convocatòria i de totes les instruccions que es dicten com a desplegament d’esta.

Els allotjaments turístics o les agències de viatges que, tot i estar adherits al programa, es mantinguen inactius, és a dir, que no oferisquen a la persona usuària del programa Viatja+65 servicis subvencionables dels que s’han enumerat en l’article 6 d’esta resolució, passaran a la situació de «desactivat», gestió que serà realitzada pel Centre d’Atenció a l’Usuari (CAU) del programa, amb validació i autorització prèvia per part de Turisme Comunitat Valenciana. En qualsevol cas, és obligació de l’empresa adherida al programa traslladar al CAU la seua situació d’inactivitat en el programa.

Així mateix, les empreses adherides al programa que es vullguen donar de baixa en este, siga de manera temporal o definitiva, pel motiu que siga, hauran de comunicar-ho per escrit al CAU. Per a formalitzar una nova adhesió, si així fora el cas, se seguiran els tràmits que s’indiquen en este article.

6. La formalització de l’adhesió al programa suposa l’acceptació, per part dels establiments d’allotjament turístic i les agències de viatges que estan adherits, que el seu nom i localització puguen ser utilitzats en actes informatius i de comunicació relacionats amb el programa.

7. Els establiments d’allotjament turístic i agències de viatges adherits no podran negar-se a acceptar sol·licituds de reserva de persones beneficiàries que compten amb el codi promocional, llevat que prèviament hagen informat de les circumstàncies concretes de no admissió, tant en el seu lloc web, la referència del qual consta en la seua sol·licitud d’adhesió, com al CAU. En qualsevol cas, la negativa a acceptar persones usuàries del programa amb codi promocional ha d’estar limitada en el temps, sense poder comprendre períodes superiors a una setmana, llevat que l’establiment objecte de l’estada turística es trobe subjecte a un tancament temporal, fet que igualment haurà de ser comunicat tant en el seu lloc web com al CAU. Si es té constància que no accepten, de manera continuada, persones usuàries amb codi promocional assignat del programa Viatja+65, es podrà tramitar la seua baixa en el programa i determinar que no puguen tornar a inscriure-s'hi, d’acord amb les condicions establides per a fer-ho en les instruccions que es dicten com a desplegament d’esta resolució.

8. Els establiments d’allotjament turístic i les agències de viatges adherides al programa que incomplisquen el que s’estableix en esta resolució, així com en les instruccions que es puguen desplegar, podran ser donats de baixa del programa, bé de manera temporal o permanent, durant la vigència d’este. La baixa mencionada els serà notificada en la fase de proposta; l’establiment o l’agència de viatges que estiguen afectades podran presentar al·legacions en un termini de 10 dies hàbils davant de la persona titular de la Direcció de Turisme Comunitat Valenciana, que resoldrà sobre estes en un termini màxim d’un mes. En cas de suspensió ferma, temporal o definitiva, l’establiment o les agències de viatges afectades hauran d’eliminar dels canals de comercialització propis la imatge del programa, i no podran realitzar cap gestió que afecte el programa durant el període de suspensió.

Les persones beneficiàries que hagen realitzat ja la reserva de viatge turístic i la sol·licitud de l’ajuda a través de l’establiment o les agències de viatge afectades rebran un nou codi promocional per a fer una nova reserva; l’establiment o l’agència de viatges hauran de retornar el 100 % del pagament corresponent a la part no bonificada del viatge en el cas que s’haja realitzat este per part de la persona usuària del bo.

*Article 6. Requisits dels servicis turístics objecte d’ajuda*

Podran ser objecte d’ajuda:

1. Els servicis que presten els allotjaments turístics, que consisteixen en:

1.1 Estada mínima de cinc nits i un màxim de deu nits, consecutives, en el mateix allotjament turístic adherit al programa, en règim de mitja pensió.

1.2 Altres servicis prestats directament i amb mitjans propis per l’allotjament turístic:

– Tractaments de salut i benestar

– Activitats esportives

– Excursions i activitats d’animació

– Serveis gastronòmics al marge dels inclosos en el preu de la mitja pensió.

– Aparcament

Cada servei tindrà un preu màxim de 25 euros (IVA inclòs), amb un import màxim de fins a 100 euros (IVA inclòs) per persona, pel concepte d’altre tipus de servei.

En el cas de l’aparcament, mai es podrà superar els 10 euros (IVA inclòs) per vehicle i dia, amb un màxim de 50 euros (IVA inclòs) per al total de l’estada.

2. Respecte als servicis que presten les agències de viatge, a més del servici d’allotjament en règim de mitja pensió, previst en l’apartat 1.1 anterior, que és de prestació obligatòria, poden ser objecte de subvenció amb càrrec al programa altres servicis turístics d’intermediació prestats a la Comunitat Valenciana durant l’estada turística de la persona usuària del programa Viatja+65, servicis que estan tots compresos en el que s’estableix en l’article 52 de la Llei 15/2018, de 7 de juny, de la Generalitat, de Turisme, Oci i Hospitalitat de la Comunitat Valenciana, en els apartats c, d, e i f:

c) Organització, prestació o realització de servicis de turisme actiu i ecoturisme.

d) Restauració.

e) D’entreteniment, de salut, terapèutiques, esportives, ocupacionals, culturals, congressuals, acadèmiques i qualsevol que comporten esplai i oci, així com, altres servicis complementaris quan s’oferisquen amb finalitats turístiques o puguen comportar estes finalitats.

f) Difusió, assessorament i informació sobre recursos i manifestacions històriques, artístiques, culturals o qualssevol altres de caràcter turístic de la Comunitat Valenciana. Professió de guia oficial de turisme i mediador turístic.

A més de les despeses de transport en un medi de caràcter col·lectiu.

Cada servei, inclòs el transport, tindrà un preu màxim de 25 euros (IVA inclòs) per persona, amb un import màxim de fins a 100 euros (IVA inclòs) pel concepte d'una altra mena de serveis.

3. Els servicis turístics objecte d’estes ajudes han de ser prestats dins del període de gaudi següent: des de les 12.00 hores del dia 14 d’octubre de 2024 fins a les 23.59 hores del 20 de desembre de 2024.

*Article 7. Sol·licituds d’ajuda i formalització de la reserva*

1. La sol·licitud de l’ajuda es formalitza mitjançant la confirmació de la reserva en l’allotjament turístic o l’agència de viatges, en la qual haurà de constar el codi promocional de la persona sol·licitant, i la seua comunicació per l’establiment o l’agència de viatges a Turisme Comunitat Valenciana.

2. El codi promocional s’ha d’usar a l’efecte de formalitzar la reserva i sol·licitar l’ajuda dins del període d’ús dels servicis turístics subvencionats establit en l’article 6.3 i realitzar la sol·licitud dins del termini dels 10 dies hàbils previst en l’article 3.1 d’esta resolució, de manera que la reserva i el gaudi haurà de ser en el mateix període per al qual s’haja assignat un codi promocional.

3. S’estableix per als establiments turístics o les agències de viatge el termini següent de comunicació de reserva a Turisme Comunitat Valenciana: el termini de comunicació de la reserva s’iniciarà a les 12.00 hores del dia 8 d’octubre de 2024 i conclourà a les 23.59 hores del 16 de desembre de 2024.

4. La comunicació de la reserva a Turisme CV la farà l’establiment turístic o l’agència de viatges mitjançant l’aplicació informàtica interna de gestió del programa.

5. Quan la sol·licitud de participació en el programa tinga la consideració de completa determinarà l’ordre de concessió de les ajudes fins a esgotar la dotació pressupostària disponible. No obstant això, durant la vigència del programa es faran comprovacions d’ofici del compliment dels requisits per a l’obtenció de l’ajuda.

6. Una vegada presentada la sol·licitud mitjançant el tràmit telemàtic habilitat a este efecte, el justificant de registre de la sol·licitud presentada es podrà descarregar en la carpeta ciutadana de la persona sol·licitant interessada, directament o en la carpeta ciutadana del seu representant, si és el cas, amb el qual haja formalitzat la seua reserva de servicis a subvencionar.

7. La sol·licitud ha d’anar acompanyada del formulari corresponent al programa 2024, acreditatiu de la representació atorgada per la persona sol·licitant a l’establiment d’allotjament turístic o l’agència de viatges adherides al programa en el qual formalitze la reserva.

*Article 8. Dotació pressupostària, intensitat i import de l’ajuda*

1. L’import global màxim de les ajudes a concedir derivades d’esta resolució ascendix a 1.100.000,00 euros, condicionat a l’existència de crèdit adequat i suficient en la Llei de pressupostos de la Generalitat per a l’exercici 2024 a favor de l’entitat 025, Turisme Comunitat Valenciana, capítol IV, línia de subvenció S1528.

2. La intensitat de l’ajuda serà del 40 % del cost dels servicis turístics objecte de subvenció (IVA inclòs).

En el cas que la persona beneficiària no vaja acompanyada, l’ajuda podrà ser d’un màxim de 240 euros, és a dir, el 40% dels costos subvencionables que es corresponen amb el següent: preu màxim de 50 euros (IVA inclòs) per persona i dia en règim de mitja pensió, i un màxim de 100 euros més per persona (IVA inclòs) en concepte d’una altra classe de servicis, com ara els descrits en l’apartat 1.2 de l’article 6.

En el cas que la persona beneficiària vaja acompanyada i utilitze una habitació doble, l’ajuda podrà ser d’un màxim de 360 euros, és a dir, el 40% dels costos subvencionables que es corresponen amb el següent: preu màxim de 70 euros (IVA inclòs) per persona beneficiària més acompanyant, i un màxim de 200 euros (IVA inclòs) més per persona beneficiària i acompanyant, en concepte d’una altra classe de servicis com els descrits en l’apartat 1.2 de l’article 6.

A esta quantia, si la contractació es produeix a través d'agència de viatges, s’afegiran 20 euros per persona en concepte de serveis d'assessorament i contractació.

3. En la factura emesa pels establiments d’allotjament turístic o l’agència de viatges, corresponent als servicis objecte de subvenció, haurà d’aparéixer l’import de l’ajuda concedida que es deduirà de l’import total a pagar per part de la persona beneficiària.

Una vegada ja s’ha prestat el servici, l’establiment d’allotjament turístic o l’agència de viatges haurà de presentar la justificació corresponent segons el que s’assenyala en l’article 11, les ajudes seran abonades per Turisme Comunitat Valenciana a l’establiment d’allotjament turístic o l’agència de viatges amb què la persona usuària del bo haja fet la seua reserva.

*Article 9. Ordenació i instrucció*

L’òrgan competent per a la instrucció del procediment serà l’àrea de Turisme Comunitat Valenciana competent en la tramitació d’ajudes, departament que podrà comptar amb entitats col·laboradores de suport per a la gestió de les ajudes, d’acord amb el que s’establix en esta convocatòria.

*Article 10. Resolució de la concessió de l’ajuda*

1. La persona titular de la Presidència de Turisme Comunitat Valenciana resoldrà la sol·licitud de l’ajuda, amb comprovació prèvia del compliment dels requisits establits en esta resolució, i l’altra normativa aplicable en matèria de subvencions, per part de la persona beneficiària de l’ajuda.

2. La concessió de l’ajuda es farà atés l’ordre de formalització de la sol·licitud, fins a esgotar la dotació pressupostària disponible, s’indicarà l’import de l’ajuda en funció dels servicis subvencionables inclosos en la sol·licitud i s’incorporaran, si és el cas, les condicions, obligacions i determinacions accessòries a les quals s’haja de subjectar la persona beneficiària.

3. La resolució de concessió de l’ajuda es notificarà a la persona sol·licitant, al seu representant i a l’allotjament turístic o l’agència de viatges amb què haja fet la seua reserva de servicis turístics subvencionats.

4. El termini per a resoldre i notificar la resolució de concessió serà de 30 dies des de l’entrada en l’aplicació informàtica interna de gestió del programa de la comunicació de la reserva a Turisme CV, efectuada per l’establiment d’allotjament turístic o l’agència de viatges. Transcorregut este termini sense que s’haja dictat i notificat resolució expressa, la sol·licitud de l’ajuda es podrà entendre desestimada.

5. La persona sol·licitant únicament podrà fer ús dels servicis turístics objecte de subvenció després d’haver rebut notificació de la resolució de concessió de l’ajuda sol·licitada; l’abonament del 100 % del cost dels servicis contractats serà a càrrec de la persona sol·licitant en cas que es faça ús d’estos prèviament a rebre la notificació mencionada.

6. La resolució de concessió i/o denegació de l’ajuda posarà fi a la via administrativa i contra esta es podrà interposar un recurs potestatiu de reposició davant del mateix òrgan que va dictar l’acte en el termini d’un mes a partir de l’endemà de la notificació, d’acord amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques; o recurs contenciós administratiu en el termini de dos mesos davant del corresponent jutjat contenciós administratiu, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.

7. Les ajudes concedides es publicaran en la Base de dades nacional de subvencions (BDNS), en compliment del que s’estableix en la Llei 38/2003, de 17 de novembre, general de subvencions (d’ara en avant, LGS), amb expressió de les bases reguladores de les ajudes, del programa i el crèdit pressupostari al qual s’imputen, de la persona beneficiària, de la quantitat concedida i de l’objectiu o finalitat de l’ajuda. A més, en compliment del que es disposa en l’article 9.1.e) de la Llei 2/2015, de 2 d’abril, de transparència, bon govern i participació ciutadana, Turisme Comunitat Valenciana els donarà la difusió i la publicitat adequades a través de la publicació en la seua pàgina web.

*Article 11. Justificació i abonament de les ajudes*

1. La justificació de les ajudes es realitzarà en el marc del que s’estableix en l’LGS i en l’LHPS, a excepció del que es disposa en l’epígraf e) de l’article 13.2 de l’LGS.

2. A este efecte, una vegada realitzada l’estada, l’allotjament turístic o l’agència de viatges aportarà la factura en què s’arreplega la identificació de la persona beneficiària, de l’emissor d’esta i dels servicis inclosos en la reserva que han motivat la concessió de l’ajuda, el preu original dels servicis i la deducció practicada per l’ajuda. Els servicis no inclosos en l’ajuda s’han de facturar de manera separada, sense incloure’ls en la factura justificativa de l’ajuda.

3. Els allotjaments turístics i les agències de viatges faran el tràmit de justificació a través de l’aplicació informàtica de gestió interna del programa.

4. Els allotjaments turístics i les agències de viatges, en representació de les persones usuàries del programa, podran justificar l’ajuda atorgada en qualsevol moment durant la vigència del programa, en un termini no superior a 10 dies hàbils després de la fi de l’estada en l’allotjament contractat directament amb este o per mitjà d’una agència de viatges. No obstant això, els gastos subvencionables corresponents a estades gaudides fins al 15 de desembre de 2024 s’hauran de justificar abans del 30 de desembre de 2024.

5. Els establiments d’allotjament turístic i agències de viatges hauran de disposar dels documents originals acreditatius dels gastos que es justifiquen, d’acord amb l’article 30.3 de l’LGS, i que estos documents estiguen reflectits en els registres comptables.

6. El pagament de l’ajuda es realitzarà per Turisme Comunitat Valenciana als establiments d’allotjament turístic i agències de viatges, una vegada realitzada la justificació segons el que s’ha assenyalat en este article.

7. Una vegada efectuat el pagament, Turisme Comunitat Valenciana ho comunicarà a les persones beneficiàries de l’ajuda.

8. Turisme Comunitat Valenciana es reserva el dret de remetre a la persona beneficiària els justificants emesos per l’allotjament turístic o l’agència de viatges, a fi de comprovar que no hi ha errors i que s’ajusta a l’ajuda concedida.

9. En el cas que la justificació dels gastos corresponents a l’ajuda concedida no es realitze en els termes establits en els apartats 3 i 4 d’este article, Turisme Comunitat Valenciana no abonarà a l’establiment o l’agència estos gastos, sense que esta entitat puga exigir-ho a la persona beneficiària de l’ajuda.

*Article 12. Compatibilitat amb altres ajudes*

1. Estes ajudes seran compatibles amb altres ajudes amb el mateix objecte, excepte les atorgades a l’empara d’esta resolució.

2. L’import conjunt de les ajudes, les subvencions o els recursos públics que amb este objecte puga rebre la persona sol·licitant no podrà superar el preu dels servicis subvencionats. En cas que siga així, es procedirà a reintegrar la quantitat que l’excedisca.

3. Les persones beneficiàries han de comunicar a Turisme Comunitat Valenciana la percepció d’altres subvencions o ajudes que hagen pogut percebre amb el mateix objecte quan siguen coneixedores de la seua concessió.

*Article 13. Publicitat*

1. Hi haurà un distintiu digital acreditatiu de la condició d’allotjament turístic i d’agència de viatges adherits al programa, que es podrà col·locar en l’establiment d’allotjament turístic i en l’agència de viatges que s’han adherit a este.

2. El distintiu digital de participació en el programa es facilitarà a l’establiment d’allotjament turístic o l’agència de viatges adherits a este, per si vol col·locar-lo en els seus suports de divulgació o comercialització en línia.

*Article 14. Control i reintegrament de les subvencions*

1. Turisme Comunitat Valenciana vetlarà pel compliment del que s’estableix en esta convocatòria i l’assoliment dels objectius als quals es dirigeix este programa d’ajudes.

2. Les persones beneficiàries de la subvenció, així com els allotjaments turístics i les agències de viatges adherides, queden obligades a facilitar el control de la subvenció durant un termini de cinc anys.

3. En el cas que es detecten incompliments imputables a la persona beneficiària en algun dels punts als quals es refereix esta convocatòria, s’iniciarà un expedient de reintegrament de la subvenció, incrementat en els corresponents interessos legals.

4. L’incompliment dels requisits i les obligacions que s’estableixen en esta resolució per part de les persones beneficiàries inscrites a este programa, així com dels allotjaments turístics i les agències de viatges que estan adherides a este, se sotmetrà al règim d’infraccions i sancions fixat en el títol IV de l’LGS.

5. Serà procedent reintegrar, totalment o parcialment, les quantitats percebudes, així com l’abonament dels interessos de demora des de la data del pagament de la subvenció fins que s’acorde la procedència del reintegrament d’esta, en els supòsits previstos en l’article 37 de l’LGS. En particular, serà procedent la revocació de l’ajuda en el supòsit de falsedat dels documents justificatius de l’ajuda concedida.

*Article 15. Fiscalitat*

A efectes fiscals, l’import de la subvenció és un increment patrimonial que tributarà en l’Impost sobre la Renda de les Persones Físiques.

*Article 16. Protecció de dades*

1. La presentació d’una sol·licitud al programa «Viatja+65 Comunitat Valenciana» 2024 suposa el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.

De conformitat amb el Reglament general de protecció de dades, les dades de caràcter personal proporcionades per a la tramitació de la sol·licitud d’inscripció en el programa a l’empara de l’LGS seran tractades per Turisme Comunitat Valenciana.

2. La informació relativa al tractament de les dades de caràcter personal es troba disponible en l’apartat de protecció de dades de la web institucional de Turisme Comunitat Valenciana, en l’adreça electrònica següent:

<https://www.turisme.gva.es/va/RGPD>

3. En concret, la informació bàsica del registre d’activitat del tractament és la següent:

– Nom del tractament: ajudes programa «Viatja+65 Comunitat Valenciana».

– Identitat del responsable del tractament: Turisme Comunitat Valenciana.

– Finalitat del tractament: gestionar les ajudes del programa «Viatja+65 Comunitat Valenciana».

També es podran tractar les dades per a dur a terme accions de fidelització desenrotllades per Turisme Comunitat Valenciana, si ho autoritzen així en el moment de la seua inscripció en el programa.

4. Quan els allotjaments turístics i les agències de viatges adherides al programa hagen d’aportar a Turisme Comunitat Valenciana documents que incloguen dades de caràcter personal de terceres persones, hauran de declarar davant d’esta entitat que han informat estes persones de la comunicació i el tractament de les dades per part d’esta.

5. La participació en el programa comportarà el tractament de dades de caràcter personal de les persones sol·licitants per part de Turisme Comunitat Valenciana, que serà el responsable del tractament, el qual es realitzarà amb l'exclusiva finalitat d'atendre la sol·licitud presentada conforme al que s'estableix en esta resolució, en les bases reguladores, en la Llei 38/2003, de 17 de novembre, general de subvencions i la seua normativa de desenvolupament i supletòriament en la Llei 39/2015, d'1 d'octubre, del procediment administratiu comú de les administracions públiques.

Les dades personals recollides procediran de les sol·licituds presentades per la persona interessada o pel seu representant, podent accedir en la següent adreça web a la informació sobre protecció de dades de Turisme Comunitat Valenciana en la següent adreça web: [https://www.turisme.gva.es/es/rgpd](https://www.turisme.gva.es/es/rgpd ) i al Registre d'Activitats de Tractament de TCV en la següent adreça web:

<https://www.turisme.gva.es/turisme/es/files/pdf/registro_de_actividades_tratamiento_tcv.pdf.>

Les persones sol·licitants tenen els següents drets:

a) A sol·licitar l'accés a les seues dades personals, la rectificació o supressió d'aquests, la limitació del seu tractament o a oposar-se a este. Per a exercitar els drets haurà de presentar un escrit davant Turisme Comunitat Valenciana. Haurà d'especificar quin d'aquests drets sol·licita siga satisfet i, si no autoritza l'obtenció de dades d'identitat de la persona sol·licitant o, si és el cas, de la persona representant, haurà d'aportar la corresponent documentació acreditativa de la identitat i representació. Podrà exercitar els seus drets a través de:

Adreça electrònica: viatjames65\_fwxw@apfqzbsfa.gj

De manera telemàtica a través del següent enllaç:

<https://www.gva.es/es/inicio/procedimientos?id_proc=19526>

De mode presencial aportant la sol·licitud corresponent: disponible en el següent enllaç web: [https://www.gva.es/downloads/publicados/in/01050\_bi.pdf](https://www.gva.es/downloads/publicados/in/01968_bi.pdf ) que haurà de presentar per escrit davant Turisme Comunitat Valenciana, carrer de la Democràcia, núm. 77 (CA9O Torre 2) 46184 – València.

b) També podran presentar una reclamació si no han sigut atesos els seus drets a l'empara de l'RGPD o no està d'acord amb l'atenció prestada a estos, o bé ha detectat algun incompliment de la normativa vigent en l'àmbit de protecció de dades. Mitjançant el tràmit telemàtic habilitat a este efecte disponible en la següent adreça web: <https://www.gva.es/es/inicio/procedimientos?id_proc=22228.>

c) Reclamació davant l'Agència Espanyola de Protecció de Dades. Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible en la pàgina web <https://www.aepd.es/.>

d) Delegació de Protecció de Dades. En tot cas, les persones sol·licitants podran contactar amb la Delegació de Protecció de Dades de la Generalitat Valenciana a través de l'adreça electrònica: pdq@jll.xu; adreça postal: Passege Albereda, 16 – 46264 València

e) Més informació de protecció de Dades:

<https://www.gva.es/downloads/publicados/pr/texto_informacion_adicional.pdf>

6. D'acord amb el que s'estableix en la disposició addicional octava de la Llei orgànica 3/2018, de 5 de desembre de protecció de dades personals i garantia dels drets digitals i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar l'exactitud d'aquests. La potestat de verificació inclou verificar la identitat de la persona sol·licitant o, si és el cas, del seu representant legal.

DISPOSICIONS ADDICIONALS

*Primera. Normativa aplicable*

Estes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; pel Reial decret 887/2006, de 21 de juliol, pel qual s’aprova el seu reglament, i la resta de normativa concordant, i per la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i qualsevol altra normativa que s’aplique.

*Segona. Dret de la competència*

Estes ajudes no estan subjectes a l’article 107.1 del Tractat de funcionament de la Unió Europea, ja que es tracta de subvencions les beneficiàries de les quals són persones físiques que actuen com a consumidores de servicis turístics i, en conseqüència, són alienes a la realització d’activitats econòmiques, sense operar, per tant, en el mercat interior de la UE d’intercanvi de béns i servicis.

DISPOSICIONS FINALS

*Primera. Habilitació per a dictar instruccions i resolucions de desplegament d’esta resolució*

La persona titular de la Presidència de Turisme Comunitat Valenciana queda facultada per a dictar totes les instruccions i resolucions que siguen necessàries com a desplegament i aplicació d’esta resolució.

*Segona. Efectes*

Esta resolució produirà efectes des del mateix dia de publicar-se en el *Diari Oficial de la Generalitat Valenciana*.

Contra esta resolució, que posa fi a la via administrativa, es podrà interposar potestativament un recurs de reposició davant l’òrgan que ha dictat l’acte, en el termini d’un mes a comptar de l’endemà de publicar-se en el *Diari Oficial de la Generalitat Valenciana*, d’acord amb el que es disposa en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de publicar-se en el *Diari Oficial de la Generalitat Valenciana*, de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i això sense perjuí que s’utilitze qualsevol altra via que es considere oportuna.

  

València, 19 de setembre de 2024

Nuria Montes de Diego

Presidenta de Turisme Comunitat Valenciana